Primjeri rada kod kuće sa svrhom pripremanja za školu

ODGOJ PAŽNJE

NAMJERNA PAŽNJA

Usmjeravanje aktivnosti i ponašanja

Prenošenje pažnje – sposobnost prelaženja s jedne aktivnosti na drugu, sa sadržaja na sadržaj (s pisanja na čitanje, nacrtati kuću pa složiti 5 kocaka…)

Distribucija pažnje – sposobnost da se istovremeno pazi na dva ili više sadržaja (slušati obrazloženje i pisati ili gledati što negdje piše)

Vježbe za poticanje **vizualne percepcije**:

Nađi isto

Nađi razlike između dvije slične slike, greške na slici

Usporedi i odluči da li je nešto isto ili različito

Slaganje puzzli

Memory

Lotto

Prepoznavanje likova po sjeni i obrnuto

Vježbe **slušne percepcije**:

Igre tipa glazbeni stolci, pokvareni telefon, pametna papiga

Nađi pogrešku u mom čitanju- roditelj namjerno u poznatoj priči iskrivljava važne riječi i očekuje da dijete to ispravi

LITERATURA:

Živković, Ž., Brajković, S. (2008). Spajalica- 100 vježbi, savjeta i igara za poboljšanje koncentracije. Đakovo: Tempo d.o.o.

Suncov, A., (2010). Razvijamo pažnju u igri. Zagreb: Planet Zoe d.o.o.

Vježbe u svrhu poticanja **predmatematičkih vještina:**

Jednostavne operacije s konkretnim materijalima (zbrajanje i oduzimanje bombona, bojica… prvo do broja 5, kad je to usvojeno krenuti do broja 10)

Igre poput: domino s brojevima, čovječe ne ljuti se…

Usvajanje rednih brojeva (utrkivanje s autićima i slično)

Mjerenje predmeta (izaberite predmete koji nisu duži od 10 cm npr. kutija šibica, knjiga, dijelovi tijela pa postepeno povećavajte ali ne dulje od 30 cm)

Vaganje namirnica i predmeta te vođenje tabele težine

Potraga za blagom- zadajte zadatak da traže predmete oblika kruga (gumbi, tanjuri, čepovi…) ili kvadrata (kutije, stolovi, prozori…) u sobi i mjerite potrebno vrijeme (moguće je napraviti štafetno traženje)

Što tone, a što pluta

Kotrljanje loptica – knjigama se pravi uzbrdica koja se postupno povećava, a djeca prate što se događa s loptom kada ju se spušta po toj kosoj površini

Gdje je što? Sakrijte predmete po sobi i dijete ih traži. Kada ih nađe mora reći gdje je što našao/la (autić sam našao na desnoj strani sobe iznad knjiga)

Domino s geometrijskim likovima

Broji dalje – djeca stoje u krugu, odgajatelj broji do tri i baca loptu sljedećem djetetu koje mora nastaviti brojati te baciti loptu dalje

LITERATURA:

Čudina – Obradović, M. (2002): Matematika prije škole. Zagreb:Školska knjiga.

Vježbe za poticanje razvoja **fine motorike (izuzetno važno za usvajanja vještine pisanja, pravilno držanje olovke)**

* Igre prstima – spajanje prstiju iste ruke, različite položaji šake, sviranje klavijatura, spajanje prstiju obje ruke, motanje vune iz šake, vezanje čvora
* Omekšavanje prstiju tehnika – plastelin, tijesto, glinamol, masaža šake i prstiju
* Vježbe na velikom papiru s obje ruke
* Crtanje prstima, po pijesku, brašnu
* Vježbanje preciznosti: rezanje škarama po crti, šivanje, ubadanje slova, pika-slika, spajanje točka linijom, precrtavanje (crtkano – osnovni oblici prema težima), prenošenje riže, graška i sl. sa žlicom iz posude u posudu, igre labirinta
* Širenje i križanje ruku
* Lovljenje predmeta nasuprotnom djelu tijela (desnom rukom loviti na lijevoj strani tijela)
* Ruka dodiruje prste na suprotnoj nozi
* Skakanje škaricama

Vježbe za razvoj predvještina **čitanja i pisanja**

1. Rima

1**.a Raspoznavanje rime** – pitate dijete rimuju li se riječi odnosno zvuče li isto, pa ponudite parove riječi od kojih se neke rimuju, a neke ne.

Primjeri rime:

SOL – GOL SAT – BAT JUHA – MUHA

VUK – LUK ČEP – REP FOKA – KOKA

RAK – MAK KOS – NOS PUMA – GUMA

NOJ – ROJ VAL – ŠAL TUNA – VUNA

BIK – PIK DUH – PUH ČELO – SELO

ŽIR – SIR VILA – PILA TAVA – KAVA

ROSA – KOSA RODA – VODA GLJIVA – ŠLJIVA

LICE – ŽICE DUNJA – MUNJA MIŠ – SLATKIŠ

ŠAPA – KAPA MED – LED SOVA – BOVA

1.**b Izbacivanje uljeza u rimi** – što ne zvuči isto / što se ne rimuje / dvije riječi se rimuju, a jedna je uljez

Primjeri:

kruh – doručak –duh mrav –tigar –lav

koštica – vještica – bundeva ptica –kuća –žlica

rijeka –slap –kap ruka –vrat –sat

mikroskop – teleskop – dalekozor pruga – vlak – duga

telefon – avion – pilot kamion – autobus –globus

polica –knjige – stolica lizaljke – bomboni - baloni

značka –miš –mačka škare –jare – frizerka

žongler – paun –klaun top – stop –znak

rak –kornjača –vlak kruna –kralj –tuna

buba – truba –frula kroasan – zec –perec

1.**c Smišljanje rime:** kaži mi koja se riječ rimuje sa:

nos - \_\_\_\_\_\_

vid - \_\_\_\_\_\_ itd.

Ako dijete smisli riječ koja nema značenje ali se rimuje sa zadanom riječi, prihvatite to kao točan odgovor npr. dijete kaže nos – *dos* i to je dobro jer uočava glasovno podudaranje u rimi.

**2. Rastavljanje rečenice na riječi**

Pomažemo djetetu da razlikuje riječi kao zasebne cjeline.

Možemo djetetu reći : idemo izbrojati riječi u rečenici – na primjer rečenicu *Marko brzo trči* rastavimo na riječi ovako – *Marko* (pauza) *brzo* (pauza) *trči* (pauza).

Možete lagano lupnuti olovkom u stol ili pljesnuti rukama ili brojati prstićima svaku riječ u rečenici. Možete reći djetetu da ćete govoriti kao roboti.

**3. Rastavljanje riječi na slogove i slaganje riječi iz rastavljenih slogova**

Kažete djetetu - sad ćemo riječi rastavljati na slogove na primjer stolica ima slogove sto –li- ca, marama ima slogove ma-ra-ma. Sad ti pokušaj rastaviti riječ papiga, kuća, maslina, pogača, gumica, selo, jela, muha, tigar,...

Jednosložne riječi kao što su pas, miš, kos i slično dajte za vježbu na kraju kad ste već uvježbali rastavljanje na slogove.

Kod sastavljanja riječi iz slogova možete reći djetetu: koja je to riječ kad spojiš

ma – čka lju - bav

tram – vaj pri- ja –te –lji -ca

če –tka ško - la

pe –tak

Slogove oblikujemo na način da je samoglasnik na kraju sloga osim kad je to teško izgovoriti kao npr. NE tra-**mv**aj nego tra**m** –vaj ili NE bu-**n**de-va nego bun-de-va

**4. Glasovna analiza i sinteza**

Ova vježba odnosi se na rastavljanje riječi na glasove (analiza) i na spajanje glasova u riječ (sinteza).

Uvijek vježbamo i analizu i sintezu, a za početak je dobro vježbati na istim riječima. Zatražimo od djeteta da kaže koja je to riječ kad spoji glasove : m – a – m – a. Nakon toga tražimo dijete da rastavi riječ mama na glasove. Dobro je koristiti slovaricu, odnosno slagati zadane riječi i smijati se greškama koje se znaju dogoditi. Pozitivno ozračje za vrijeme vježbanja ključno je ako su glasovna analiza i sinteza teške.

Dvosložne riječi kao što su ruka, noga, lice, peta, rame, maca, zeko, medo, sova, riba, koza, kosa, šuma, kiša, jelo dobre su za **početak** uvježbavanja.

Nakon jednostavnih dvosložnih riječi uvodimo jednostavne trosložne riječi kao što su papiga, jabuka, salata, malina, cipela, livada.

Pa na kraju jednosložne kao što su miš, sir, pas, njok i slično.

**5. Ponavljanje rečenica**

Kroz zajedničko čitanje slikovnica možete tražiti dijete da ponavlja rečenice iz slikovnica za vama kako bi proširilo svoje verbalno pamćenje i bogatilo rječnik.

**6. Jezično izražavanje**

Svakodnevni trenuci kao što su zajedničko čitanje ili komentiranje slikovnica, odlazak u trgovinu, pranje suđa trebaju biti popraćeni govorom jer poticanje govorno-jezičnog razvoja odvija se kontinuirano i svakodnevno. Promjena ritma govora, postavljanje pitanja (npr. tko, što radi, gdje, kakav je i slično), pjevanje kratkih ritmičnih pjesmica, gluma, oponašanje životinja blagotvorno utječe na govorni razvoj, a djetetu predstavlja zanimljivu igru i izaziva osjećaj ugode.

* pričajte djetetu priče i zajedno odigrajte priču (npr. Crvenkapicu – vi ste vuk, a dijete Crvenkapica) ili neka dijete vama ispriča priču – zamijenite uloge
* pjevajte pjesmice i čitajte brojalice u ritmu (Eci,peci, pec…)
* potičite dijete da gleda slikovnice, neka opisuje što se događa na slikama, neka imenuje predmete
* ne zahtijevajte da dijete za vama ponavlja (reci mačka, pas, …), radije neka govor bude dio spontane komunikacije

**Da biste djetetu olakšali početno učenje čitanja i pisanja, vježbajte s njim:**

vidno razlikovanje *(uočavanje manjih razlika među predmetima, znakovima*)  
usvajanje vremenskih (*jučer - danas - sutra, prije - poslije*) i prostornih odnosa (*lijevo - desno, ispred - iza*)  
usvajanje pojma broj - brojanjem predmeta (ne učenjem brojenja napamet), *igranjem društvenih igara*opće oblikovanje pojmova (zadaci kao: *što se sve može obući, što je sve potrebno za pojedino zanimanje, što sve ubrajamo u pokućstvo i sl.*)  
sposobnost klasifikacije (*koje domaće životinje poznaje, voće, vozila*) te razvrstavanje po klasama, hijerarhiji, svrstavanje predmeta prema boji, obliku, vrsti (pogodni predmeti za ovakve aktivnosti su *plodovi, školjke, lišće, dugmad, sličice...)*

Vidi:<http://os-jsizgorica-si.skole.hr/logoped?news_id=91>